Smernica Rady
z 20. marca 1970
o aproximácii právnych predpisov členských štátov o miestach na inštalovanie a pripevnenie zadných registračných tabuliek na motorových a ich prípojných vozidlách
(70/222/EHS)
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, a najmä na jej článok 100,
so zreteľom na návrh Komisie,
keďže technické požiadavky, ktoré motorové vozidlá musia spĺňať podľa vnútroštátnych právnych predpisov, sa týkajú, medzi iným, miesta pre osadenie a pripevnenie zadných registračných tabuliek;
keďže tieto požiadavky sa navzájom líšia medzi jednotlivými členskými štátmi; keďže je nutné, aby všetky členské štáty prijali tie isté požiadavky, a to buď ako dodatok k ich existujúcim pravidlám, alebo miesto nich, aby bol najmä umožnené vykonávať postup EHS typového schvaľovania, ktorý je predmetom smernice Rady [1] zo dňa 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel, na každý typ vozidla,
PRIJALA TÚTO SMERNICU:
Článok 1
Na účely tejto smernice "vozidlo" znamená akékoľvek motorové vozidlo určené na prevádzku na ceste, s karosériou alebo bez nej, s najmenej štyrmi kolesami a maximálnou konštrukčnou rýchlosťou presahujúcou 25 km/h a jeho prípojné vozidlá, s výnimkou koľajových vozidiel, poľnohospodárskych traktorov a zariadení, a vozidiel pre verejné práce.
Článok 2
Žiadny členský štát nesmie odmietnuť udeliť EHS typové schválenie alebo národné typové schválenie vozidla z dôvodov týkajúcich sa miesta pre inštalovanie a pripevnenie zadných registračných tabuliek, ak spĺňajú požiadavky stanovené v prílohe k tejto smernici.
Článok 3
Úpravy potrebné pre prispôsobenie sa požiadavkám prílohy, ako aj rešpektovanie technického pokroku, budú prijaté postupom stanoveným v článku 13 smernice Rady zo 6. februára 1970 o typovom schválení motorových a ich prípojných vozidiel.
Článok 4
1. Členské štáty prijmú opatrenia potrebné na dosiahnutie súladu s touto smernicou v priebehu osemnástich mesiacov po jej oznámení a budú o nich ihneď informovať Komisiu.
2. Členské štáty oznámia Komisii znenie základných ustanovení vnútroštátneho práva, ktoré prijmú v oblasti upravenej touto smernicou.
Článok 5
Táto smernica je adresovaná členským štátom.
V Bruseli 20. marca 1970